eo tl eo eo eo eo eo eo en eo nl eo en eo eo eo eo eo eo eo eo eo eo eo eo eo eo eo eo eo eo eo eo eo eo en en en eo eo eo eo eo eo eo eo eo eo eo eo eo eo eo eo eo eo eo eo eo en fr eo eo en it eo en nl eo eo fr en en eo eo en hu eo en en en eo eo eo eo pt lt eo eo en eo hbs_lat eo nl eo es nl eo pt pt hbs_lat pt eo es es eo eo eo eo eo eo nl id en en en en en pt
La ĉokolada kuketo | Facila Vento
Deveno de la vortoj de Esperanto
Moderna Fabelo 3 – Azenoj
Mi ĉiam perdas ĉion. Ĉiam mi malhavas ion gravan. Eble mi povus perdi eĉ la kapon. Ĉi tiun fojon mi perdis laboron, bonan laboron, pro peco de kuketo.
Mi ricevis laboron kiel sekretariino de ĉefo en la urba malsanulejo. Ĉio estas jam preta, oni diras. Mi devas nur veni duan fojon por viziti la ĉefon mem. Unuafoje li estis for kaj ne povis renkonti min.
Je la deka horo kaj duono mi devas alveni tien. Kutime mi ĉiam malfruas, sed je ĉi tiu grava okazo mi havas tro da tempo por la irado. Do mi devas atendi duonan horon en la malsanulejo. Mi decidas trinki tason da kafo en la kafejo ĉe la ĉefa pordo. Kun la kafo mi aĉetas ĉokoladan kuketon.
La kafejo estas plenplena de atendantoj. Tamen mi trovas liberan tablon, kie mi metas mian kafon. Kompreneble mi lasis mian mansaketon ĉe la kaso kaj devas reiri por preni ĝin. Feliĉe neniu fiulo jam ŝtelis ĝin.
Mi revenas kaj vidas, ke maljuna eksterlandano kun grizaj haroj prenis lokon ĉe mia tablo. Nu ja, nenio direbla; ĉe ĉiuj tabloj sidas iu. Mi prenas mian kuketon. Tiam mi tamen tre surpriziĝas. En la kuketo estas bela spuro de dentoj. Mankas al ĝi unu peco. Kaj mi scias, kie estas tiu peco. Antaŭ la maljunulo staras taso da kafo kaj nenio plu. Tamen mi klare vidas lin maĉi kaj gluti ion. Li ankaŭ rigardas mian kuketon kaj videble ruĝiĝas. Nu, li vere havas kialon ruĝiĝi!
Feliĉe, mi ne timas bakteriojn. Do mi decidas ne permesi al tiu aĉa fremdulo ĝeni mian trankvilon. Kun ŝajna ĝuo mi manĝas la reston de mia ĉokolada kuketo. La kafon mi vere ĝuas. Dume la viraĉo plu rigardaĉas min. “Eble vi kutimas ŝteli”, mi pensas, “sed en mia lando vi ne plu faros tion!”
Fine li foriras, kiel hundo kiun mi batis. Sed ĉu li revenas? Jes, li revenas kun propra ĉokolada kuketo. Ĉi-foje li do aĉetis ĝin, ne ŝtelis ĝin. “Bone”, mi ridetas al li, “do vi lernas”. Li metas sian kuketon antaŭ si kaj ektrinkas sian kafon. Tiam bona ideo kaptas min. “Okulon pro okulo, denton pro dento”, diras la Biblio, ĉu ne? Mi rapide prenas lian kuketon kaj mordas unu pecon el ĝi. Mi ĝuas tiun pecon kaj remetas la reston antaŭ lin. Poste mi sidas trankvile sur la simpla seĝo. Mi rigardas la fremdan viron kun rideto. Tiam li vere foriras. Sendube li komprenas, kiu hejmas ĉi tie. Li lasas siajn kuketon kaj kafon.
Tiam mi vidas, ke estas tempo iri al mia estonta laborejo por renkonti la ĉefon. Facile mi trovas la lokon. Tie mi devas plu atendi dek minutojn antaŭ la pordo de la ĉefo. Mi provas elparoli lian nomon, kiu estas de fremda deveno. Fine mi povas iri en lian ĉambron. Li mem ne estas tie, do mi eksidas por plu atendi. Mi metas mian mantelon sur la seĝon. Tiam io falas el ĝia granda poŝo. Falas ĉokolada kuketo! Ĝi estas mia kuketo, do tiu kuketo, kiun mi aĉetis en la kafejo. Sendube ĝi falis en la poŝon, kiam mi portis mian kafon al la kafeja tablo, sed tiam mi ne vidis tion. Mi rigardas ĝin kaj vidas, ke neniu mordis ĝin.
Ĝuste tiam venas la ĉefo, enmigrinto kun grizaj haroj. Li eble plu pensas kun bedaŭro pri siaj du ĉokoladaj kuketoj, el kiuj li povis manĝi nur unu solan pecon.
Rakonto el 1988 de Sten Johansson - Svedio. Li mem faciligis ĝin por Facila Vento. – Lernu novajn vortojn, legu la originalan tekston
Sendi la tekston per retmesaĝo
sekretario: oficisto por korespondado, protokolado
taso: trinkujo sufiĉe malalta, kun larĝa malfermaĵo, ofte kun tenilo
ĉokolado: dolĉaĵo el kakao kaj sukero
trovi: ekvidi, ekrimarki (post serĉado)
kaso: monkesto; monrimedoj, monhavo
surprizi: veni aŭ fari ion neatendite; mirigi per io neatendita; mirigi, ĉar neatendita
maĉi: dispremi en la buŝo per la dentoj
gluti: traigi el buŝo tra gorĝo al stomako
bakterio: unuĉela vivaĵo, kiu reproduktiĝas per dupartiĝo
ĝeni: (iom) malhelpi al iu
ĝui: senti grandan plezuron; ricevi plezuron/utilon de io
Biblio: sankta libro de kristanoj
mordi: premi per la (antaŭaj, tranĉaj) dentoj
mantelo: longa vesto kun aŭ sen manikoj, kovranta la aliajn vestojn
migri: iri de unu loĝloko al alia (malproksima) loko, por ekloĝi tie
bedaŭri : diri aux pensi: “estas malbone, ke tio okazis tiel”
Ĉarma, amuza rakonteto, kun la pura, bela stilo de Sten Johansson.
Log in to Reply
Mi sxatis legi en bonan Esperanton ion kion mi konis en la portugala.
Mi kaptas la okazon por lauxdi la belanlegadon. dankon
Log in to Reply
Vere amuza rakonteto. )
Log in to Reply
Mi ne ridis tiel multe de longe. Estas bonega rakonto.
Sed mi remarkis erareto: “Ĉi tiun fojon mi perda(i)s laboron,…”
Log in to Reply
Mi legis, mi ŝatis kaj mi ĵus korektis.
Jens, dankon pro la rakonteto.
Log in to Reply
mi ŝhatis! Mi ridis iomete kai kiel mi jam diris, ŝhatis tre!:D
Log in to Reply
Lasu komenton Cancel reply
You must be logged in to post a comment.
Ricevi artikolojn per retmesaĝo
Por komencantoj – FONDUMO ZAMENHOF pri Paroli
Emilio pri Pri Facila Vento
Ĝan Ŭesli Starling pri Pri Facila Vento
Dang Van Thuyet pri Forgesemo
Desegno de Elegant Themes | Subtenata de Wordpress